stanford-oval/wikipedia huggingface dataset:
קולנוע עדן
היסטוריה

בשנת 1913, קיבלו משה אברבנאל ומשה ויסר רישיון להקמת ראינוע בשטח חולי בין נוה צדק לאחוזת בית.
ראינוע "עדן" נחנך ב-22 באוגוסט 1914. את הראינוע תכנן האדריכל הגרמני ריכארד מייקל. הוא נבנה בפינת הרחובות ליליינבלום ופינס שבשכונת נווה צדק על ידי עקיבא אריה ויס, ממייסדה של שכונת אחוזת בית. את השם "עדן" נתן לו הסופר ש. בן-ציון.
במקום פעל גנרטור צרפתי – מכון דינמו להפקת חשמל, הראשון והיחיד בארץ, באמצעותו הואר הרחוב הסמוך טרם עידן חברת החשמל של רוטנברג.
בין הסרטים הראשונים שהוקרנו, היו "יונה" ו"ספרטקוס", בבימויים של ג'ובאני אנריקו ווידאלי, "ימי פומפיי האחרונים" (אנ'), וסרטים רוסיים אילמים.
לקראת הקרנות הבכורה, נהגה התזמורת העממית לצעוד חגיגית ולנגן ברחובות העיר בתופים ובמצילות ולהכריז על כל סרט חדש.
בתקופת מלחמת העולם הראשונה החרימו השלטונות הטורקים את מכונת ההקרנה.
בשנת 1927 הוקם בצמוד ל"עדן" החורפי בית קולנוע קייצי, תחת כיפת השמים, שזכה לשם "עדן הקייצי", אותו תכנן האדריכל דב הרשקוביץ. האולם הכיל 1000 מקומות ישיבה ובימי הקיץ החמים, נהג משה אברבנאל לעבור בין השורות ולרסס את הקהל ב"פליטובקה" המכילה מי ורדים להפגת הריחות הרעים.
"עדן" היה גם הבית הראשון לתיאטרון הארץ ישראלי, בית לאופרה הישראלית בניצוחו של מרדכי גולינקין ואפילו נשפי הפורים וטקסי מלכות היופי שערך הבוהמיין, הצייר והרקדן ברוך אגדתי התקיימו במקום.
בשנות ה-20 הוצגו בו גדולי הסרטים האילמים מתוצרת הוליווד ארצות הברית ואולפני UFA גרמניה, בליווי תזמורת קאמרית קבועה. על מלאכת הכנת כתוביות התרגום והפעלתן באמצעות פנס קסם היה אמון ירושלים סגל, חלוץ מתרגמי הסרטים בארץ.
בשנת 1930 תמה תקופת הראינוע ב"עדן". ויסר ואברבנאל הביאו ארצה את ה"טון-פילם" – הסרט המדבר. הסרט המדבר הראשון שהוקרן ב"עדן" היה "זמר הג'אז" עם אל ג'ולסון, ששינה את פניה של אמנות הקולנוע לעד.
הסרט הארץ ישראלי הראשון שהוקרן, היה "שירת ישראל", בכיכובו של החזן הזמיר יוסל'ה רוזנבלט, אשר נפטר בירושלים במהלך צילומי הסרט.
בקולנוע "עדן" נערכו קבלות פנים חגיגיות לגנרל אלנבי אשר כבש את הארץ מידי הטורקים, להרברט סמואל, הנציב הבריטי העליון הראשון בארץ ישראל, ללורד בלפור וללורד אמרי.
בראשית שנות ה-40 נקלע הקולנוע לקשיים וכתוצאה מכך הושבת על ידי עובדיו למספר חודשים. לבסוף הושגה פשרה בין ההנהלה לעובדים והוחלט על חלוקת הזיכיון והבעלות ביחס של 60% לעובדים ו-40% להנהלה.
תור הזהב והרנסאנס הגדול של קולנוע "עדן" המחודש היה לאחר הקמת המדינה. במקום הוקרנו מיטב הסרטים מטורקיה, פרס, הודו וארצות ערב. קלאסיקות כגון "היחפן", "הנודד", "סאנגם", "הדרך לחיים", "איך אשכחך","אהבת נעוריי", ועוד סרטים בכיכובם של פריד אל אטרש, עבדול וואהב, עבדול חלים חאפז, לילה מוראד, ראג' קאפור, ויא ג'נתמילה, אישיג'אק ילדת הפלא הטורקית ואחרים. הצופים הגיעו באוטובוסים ובמשאיות מכל קצווי הארץ וכל סרט הוקרן משך חודשים רבים.
בנק לאומי הגיש הצעות חוזרות ונשנות לרכוש את המבנה. לאחר מלחמת יום כיפור, שוכנעו חברי הנהלת הקולנוע למכור את "עדן" (הקייצי והחורפי) לבנק. הקולנוע חדל מפעילותו בחודש יולי 1974. הוא שימש בשנות ה-80 את יחידת המחשב של הבנק, עד שננטש. כיום הוא עומד אטום ומוזנח, אך השלט של הקולנוע עדיין עומד על מקומו וגם מקום הקופות ניתן לזיהוי.
ביוני 2012 במסגרת אירועי לילה לבן בתל אביב התקיימה בבניין הקולנוע תערוכת וידאו-ארט.
בשנת 2016 פורסם על מהלכים להוספת קומות נוספות על גבי מבנה הקולנוע והפיכתו למלון יוקרה.
לקריאה נוספת

עדנה יקותיאלי-כהן, "חברת הסרטים 'אורה חדשה'", בתוך: קתדרה, חוברת 73, ספטמבר 1994, עמ' 143–144
מנאר חסן, "סמויות מן העין : נשים והערים הפלסטיניות", הוצאת מכון ון ליר והוצאת הקיבוץ המאוחד, 2017, עמ' 110
הערות שוליים

1 2  נירית אנדרמן, עכבר העיר אונליין, ערב מחווה לקולנוע הראשון בתל אביב, באתר הארץ, 24 ביולי 2008
↑  אבי פלדשטיין, והאירוח המיוחד של הרצל, חדשות, 29 ביולי 1988
↑  נירית אנדרמן, 40 שנה לאחר שנסגר, הקולנוע הראשון בתל אביב ישוב לפעול ללילה אחד, באתר הארץ, 19 ביוני 2012
↑  הילה שמר, חיים בסרט: קולנוע עדן הופך למלון פאר, הקיוסק משופץ בחצי מיליון ש', באתר Xnet‏, 23 באפריל 2016
ציור קולנוע "עדן" של האמן ידידיה איש שלום. מתוך סדרת ציורי "תל אביב של מטה" שהוצגה בבית האמנים תל אביב ובתיאטרון ירושלים.
ויטור רייס

ויטור דה אוליביירה נונס דוס רייס (בפורטוגזית: Vitor de Oliveira Nunes dos Reis; נולד ב-12 בינואר 2006 בסאו ז'וזה דוס קמפוס שבסאו פאולו, ברזיל) הוא כדורגלן ברזילאי המשחק בעמדת הבלם במנצ'סטר סיטי.
קריירת מועדונים

רייס גדל באקדמיית R10 בניהולו של רוביניו בפאראיבה, ובשנת 2016 הצטרף למחלקת הנוער של פלמיירס. ב-11 באוקטובר 2023 נבחר על-ידי הגרדיאן כאחד מהכדורגלנים הטובים ביותר שנולדו בשנת 2006, לצד חבריו לפלמיירס אנדריק ולואיס גילרמה. ב-27 ביוני 2024 ערך את הופעת הבכורה שלו בקבוצה הבוגרת של פלמיירס, בהפסד 3-0 לפורטלזה במסגרת המחזור ה-12 בליגת העל הברזילאית לעונת 2024. ב-2 ביולי הבקיע את שער הבכורה שלו במועדון, בניצחון 2-0 על קורינתיאנס במסגרת המחזור ה-13 בליגה. ב-15 באוגוסט ערך את הופעת הבכורה שלו בגביע ליברטדורס, בהפסד 2-1 לבוטפוגו במסגרת שלב שמינית הגמר לעונת 2024. הוא ערך 18 הופעות ליגה בעונה זו, בה נכלל בקבוצת השנה של ליגת העל הברזילאית, והוסיף שתי הופעות בגביע ליברטדורס.
ב - 21 בינואר 2025 חתם במנצ'סטר סיטי.
הערות שוליים

↑  Redação, Depois de Jailson, outro joseense pode brilhar no Verdão. Vitor Reis assina seu 1º contrato profissional!, Life Informa, ‏2022-11-29 (ב־Brazilian Portuguese)
↑  Christenson, Marcus; Bloor, Steven; Blight, Garry (2023-10-11). "Next Generation 2023: 60 of the best young talents in world football". The Guardian (באנגלית בריטית). ISSN 0261-3077. נבדק ב-2025-01-10.
↑  Vitor Reis, Luis Guilherme e Endrick são mencionados em lista de 60 jovens com maior potencial do mundo, SE Palmeiras, ‏2023-10-11 (ב־Brazilian Portuguese)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ויטור רייס".
סרגיי גרדסקול

| --- | --- |
צילום מ-1985
צילום מ-1985
 לידה:  12 במרץ 1942 סברדלובסק,  רוסיה, ברית המועצות, כיום יקטרינבורג בפדרציה הרוסית. 
 נרצח:  7 באוקטובר 2023 (בגיל 81) שמחת תורה, כ"ב בתשרי ה'תשפ"ד אופקים, ישראל
 שם לידה:  Сергей Андреевич Гредескул   Сергій Андрійович Гредескул
 ענף מדעי:  פיזיקה 
 מקום לימודים:  אוניברסיטת חרקוב (1964) 
 מוסדות:  אוניברסיטת בן-גוריון בנגב (1992–2012)  המכון ע"ש ורקין לפיזיקה ולהנדסת הטמפרטורות הנמוכות  המכון לפיזיקה ולטכנולוגיה בחרקוב 
 
סרגיי א. גרדסקול או סרגיי אנדרייביץ' גרדסקול (ברוסית: Сергей Андреевич Гредескул ;באוקראינית: Гредескул Сергій Андрійович‏; 1942 - 7 באוקטובר 2023, שמחת תורה, כ"ב בתשרי ה'תשפ"ד) היה פיזיקאי סובייטי יהודי-אוקראיני וישראלי, מומחה בפיזיקת המערכות הבלתי מאורגנות, שכיהן כפרופסור באוניברסיטת בן-גוריון בנגב. נרצח ב-7 באוקטובר 2023 בביתו באופקים, יחד עם אשתו, ויקטוריה, במתקפת הפתע של החמאס על ישראל .
קורות חייו > ילדות וצעירות

סרגיי אנדרייביץ' גרדסקול נולד ב-1942 בעיר הרוסית סברדלובסק (יקטרינבורג המודרנית), לשם פונו הוריו באותה שנה בימי מלחמת העולם השנייה בעקבות פלישת גרמניה הנאצית לברית המועצות. לגרדסקול אחות בשם אולגה.
מצד אביו הוא היה צאצא לאציל (בויאר) רומני בשם גרדסקו (Grădescu) שמקורו היה בנסיכות מולדובה ושליווה לגלות באימפריה הרוסית את השליט דימיטריה קנטמיר אחרי תבוסת הצאר פטר הגדול ובני בריתו מידי הטורקים העות'מאנים בקרב סטנילשט ב-1711. למשפחת גרדסקול היו אחוזות על יד חרקוב באוקראינה. אביו של סרגיי גרדסקול היה הפרופסור אנדריי בוריסוביץ' גרדסקול, מומחה בתחום מערכות הבלימה של המכוניות שלימד במשך שלושים שנה כראש קתדרת מכוניות במכון לתעשיית התחבורה בחרקוב. אמו, ממוצא יהודי, הייתה בלה סמיונובנה פסיס. דוד אביו היה המשפטן, הפיזיקאי והמתמטיקאי ניקולאי אנדרייביץ' גרדסקול (1941-1865) שכיהן בתחילת המאה ה-20 כחבר בדומה הממלכתית הראשונה של האימפריה הרוסית.
בתום מלחמת העולם השנייה חזרה משפחת גרדסקול לאוקראינה. ב-1964–1967 למד סרגיי גרדסקול פיזיקה באוניברסיטת חרקוב. הוא התמחה בה בפיזיקה של מצב מוצק כתלמידו של חבר האקדמיה איליה ליפשיץ.
קורות חייו > פעילותו המדעית והאקדמית

בשנים 1972-1967 עבד גרדסקול במכון הפיזיקו-טכנולוגי של האקדמיה למדעים של אוקראינה הסובייטית. ב-1972–1991 הוא היה חוקר בכיר במכון על שם בוריס ורקין לפיזיקת הטמפרטורות הנמוכות של אקדמיית המדעים האוקראינית. אחרי שסיים את עבודת הדוקטורט ב-1990 עלה גרדסקול לישראל ב-1991. בשנים 1991–2012 היה פרופסור לפיזיקה באוניברסיטת בן-גוריון בנגב. אחרי פרישתו לגמלאות היה לפרופסור אמריטוס.
גרדסקול היה מומחה בתאוריית המערכות הבלתי מאורגנות. הוא פרסם יחד עם איליה ליפשיץ ועם לאוניד פסטור מונוגרפיה מקיפה בתחום. הוא פרסם מעל מאה מאמרים מדעיים.
קורות חייו > חייו הפרטיים

סרגיי גרדסקול התגורר באופקים עם אשתו, המתמטיקאית ויקטוריה גרדסקול, ילידת רוסיה, שכיהנה גם היא כפרופסור, ואחר כך פרופסור אמריטה, בפקולטה למתמטיקה של אוניברסיטת בן-גוריון בנגב.
ב-7 באוקטובר 2023 בני הזוג גרדסקול נורו למוות בביתם באופקים על ידי מחבלים פלסטינים שחדרו לעירם. הותירו בן. גרדסקול היה בן 81 במותו.
פרסים ואותות כבוד

1985 - פרס המדינה של הרפובליקה הסובייטית הסוציאליסטית האוקראינית בתחום המדע והטכנולוגיה.
ספרים

К теории флуктуационных уровней в неупорядоченных системах : диссертация … кандидата физико-математических наук — Харьков, 1970. על תאוריית רמות התנודות במערכות בלתי מאורגנות - עבודתו כ"קנדידט" במדעים.
Введение в теорию неупорядоченных систем / И. М. Лифшиц, С. А. Гредескул, Л. А. Пастур. — Москва : Наука, 1982. : ил.; 22 см. תורגמה לאנגלית: (עם א.מ.ליפשיץ, ס.א. פסטור)
Introduction to the theory of disordered systems / Il’ya M. Lifshits, Sergeĩ A. Gredeskul a. Leonid A. Pastur ; Transl. from the Russ. by Eugene Yankovsky. — New York etc. : Wiley, Cop. 1988. — XVIII, . (מבוא לתאוריית המערכות הבלתי מאורגנות)
עם ו.ד.פרייליכר Одномерная локализация и прохождение волн через случайные среды
(המיקום החד-ממדי ומעבר הגלים דרך סביבות אקראיות) הוצאה לאור של אקדמיית המדעים של ר.ס.ס.האוקראינית, המכון לרדיופיזיקה ולאלקטרוניקה, חרקוב.
עם פ. שבה ול.א. פסטור- Прохождение частиц и волн через среду с двухзонным законом дисперсии в присутствии случайных точечных рассеивателей
(מעבר החלקיקים והגלים דרך סביבה עם חוק פיזור דו-אזורי בנוכחות מפזרים נקודתיים אקראיים), המכון המאוחד למחקרים גרעיניים, דובנה 1988
עם ויקטוריה מ. גרדסקול, ו.ו.ירמנקו, ו.מ.נאומנקו -
Намагничивание и резонанс в ромбических антиферромагнетиках с взаимодействием Дзялошинского
מגנזטיזציה ותהודה באנטי-פרומגנטים האורתורומביים עם אינטראקציית דזיאלושינסקי
הוצאת אקדמיית המדעים של ר.ס.ס.האוקראנית, המכון הפיזיקו-טכנולוגי לטמפרטורות נמוכות, חרקוב 1969
Spectral characteristics of the impurity band in the structural disorder mode J. Stat. Phys. 1985. T. 62;
Плотность состояний вблизи флуктационной границы спектра одномерных несоизмеримых структур // ТМФ. 1985. Т. 62;
(אפיונים ספקטרליים של פס אילוח במודוס חוסר הארגון המבני)
(צפיפות המצבים בקרבת גבול התנודה של ספקטרום המבנים החד-ממדיים החסרים מידה משותפת
Particle and Wave Transmission in One-Dimensional Disordered Systems // Surveys in Applied Mathematics. Boston, 1995;
(המעבר של חלקיק וגל במערכות בלתי מאורגנות חד־ממדיות)
Suppression of Anderson Localization in Disordered Metamaterials // Physical Review Letters. 2007. Vol. 99. Iss. 19;
(ביטול המיקום אנדרסון במטא-חומרים בלתי מאורגנים)
Anderson localization in metamaterials and other complex media // Low Temperature Physics. 2012. Vol. 38. Iss. 7. (усі – у співавт.).
(מיקום אנדרסון במטא-חומרים ובסביבות מורכבות אחרות)
הערות שוליים

↑  Ilya Lifshits, Sergey A. Gredeskul, Leonid Pastur, Introduction to disordered systems, New York, Willey, 1988
↑  באתר האוקראיני Status Quo בעיר חרקוב
| --- | --- |
בקרת זהויות :  NLI: 987010326787605171  ISNI: 0000 0001 1636 7200  LCCN: n85110007  VIAF: 48196070   WorldCat (עם VIAF): 48196070
ניצה גונן

| --- | --- |

 לידה:  8 בספטמבר 1956 (בת 68) 
 מדינה:  ישראל 
 מקום לימודים:  אוניברסיטת תל אביב 
 פרופיל ב-IMDb
 
ניצה גונן (נולדה ב-8 בספטמבר 1956) היא יוצרת, תסריטאית, במאית ומפיקה של דרמות טלוויזיה וקולנוע, סרטים תיעודיים ותוכניות טלוויזיה.
ביוגרפיה > ראשית חייה והשכלה

ניצה היא בתם של בצלאל ורבקה לוינסון ולה אח ואחות. מצד אמה התיישבו ראשוני המשפחה בארץ ב-1810 בצפת ולאחר מכן בטבריה. אביה, ממוצא רוסי עלה עם משפחתו מפולין ב-1933.
גונן נולדה וגדלה בתל אביב. בחמש השנים הראשונות ללימודיה למדה בבית הספר הדתי דיזנגוף לבנות, אחר-כך עברה לבית ספר אהבת ציון. למדה בתיכון עירוני י', אליאנס. בצה"ל שירתה כמקפלת מצנחים ובמקביל כתבה בעיתון למרחב בנושאים חברתיים וכלליים.
בתום שירותה הצבאי נסעה לפריז ולמדה עם מלגה מהממשלה הצרפתית בשני בתי ספר: בית הספר לטלוויזיה וקולנוע בפריז STUDIO – ECOLE DE L'O.R.T.F והשני בית הספר הגבוה לעיתונאות בפריז C.F.J.
עם שובה לישראל החלה לעבוד כבמאית בטלוויזיה החינוכית ובמקביל סיימה תואר ראשון בספרות כללית ותיאטרון באוניברסיטת תל אביב. עברה השתלמות ב-BBC בנושא סדרות דרמה לטלוויזיה; קורס לבימוי מוזיקה במרכז למוזיקה – משכנות שאננים; סמינרים בארגון "מדאה" ארגון על אירופאי ליוצרים מאירופה והים התיכון בנושא הפצה ופיתוח פרויקטים.
ביוגרפיה > קריירה

סרטיה, בעיקר בתחום הדרמה והדוקומנטרי עוסקים במצבים אנושיים וחברתיים. חלק מסרטיה, כמו "דור שני", "צייד הנאצים האחרון", "אבאל'ה בוא ללונה פארק" ו"הגן שבו היה המרד" עוסקים בנושאים הקשורים בדור השני לשואה. הסרט "הבונקר", למשל, מלווה אמן ישראלי שעוסק בכפייתיות באמנותו ברייך השלישי.
גונן עוסקת בחלק מסרטיה בתרבות ואמנות ישראלית. למשל, "הילד כבר לא חולם" עוקב אחר הפקת האופרה הילד חולם לפי מחזה של חנוך לוין ומוזיקה של גיל שוחט. יצירות נוספות העוסקות בתרבות ואמנות הן "החצר האחורית של אביגדור סטימצקי", שדן במופשט בציור הישראלי, הסדרה "המחדשים" שעוסקת במחדשי המוזיקה ותרבות העדות, "מנדלסון חוזר לליפציג" ו"חלומות בכתונת משוגעים".
חלק מיצירתה הקולנועית של גונן עוסק בבעיות קיום מקומיות. כך למשל, הסדרה "דימונאים" עוסקת בחיים של צעירים בפריפריה, וסרטים שהפיקה, "חמוצים" (בבימוי דלית קימור) ו"שלוש פעמים מגורשת" (בבימוי אבתיסאם מראענה), עוסקים בחיים של נשים ערביות בישראל. עיסוק בהתמודדות עם מוגבלויות בא לידי ביטוי ב"ארבעה ילדים שלי", על התמודדות עם תסמונת דאון, "יונתן ילד אחר", שעוסק בהתמודדות עם אוטיזם, ו"בעולם אחר אין מילים" שהפיקה (בימוי איתי לב ויעל רייך), העוסק בפגיעת ראש.
חלק מהדרמות שביימה הן עיבוד של יצירות ספרות. כך למשל, הסרט העלילתי "סודות משפחה" הוא עיבוד קולנועי ל"שלפשטונדה" מאת יהודית קציר ו"כבשים" היא דרמת טלוויזיה לפי "ענבלים" מאת אמנון שמוש. גונן ביימה ב-1991 את דרמות הטלוויזיה "כידונים ואורכידיאות" מאת סביון ליברכט, ואת "שם נרדף" מאת ליברכט ועליזה אולמרט.
גונן שימשה כבמאית ראשית של הטלוויזיה החינוכית וחלק מסגל הניהול של התחנה בין השנים 1982–1987. היא הקימה ומנהלת את חברת ההפקות גון הפקות בע"מ מ-1996, בה היא מביימת את סרטיה בשיתוף פעולה עם חברות הפקה אחרות. היא שימשה כבמאית-מעצבת של סדרות טלוויזיה וביימה שידורים חיים מקונצרטים ואופרות ועד למופעי תרבות, משפטים ציבוריים ותוכניות אקטואליה.
גונן לימדה בימוי והפקת קולנוע דוקומנטארי בחוג לקולנוע - מכללת ויצו ב-2012/13, בימוי דרמה בחוג לתקשורת במכללת ספיר ב-2004, בחוג לקולנוע באוניברסיטת תל אביב ב-1990–2000 ובמגמה לקולנוע ב"בית צבי" ב-1982–1984. היא מוזמנת להרצות על סרטיה ועל נושאי קולנוע שונים בפקולטות לאמנויות, מכללות וחוגים לתקשורת וקולנוע ברחבי הארץ, בסל תרבות, אמנות לעם ובסינמטקים. היא מרצה לעיתים על השואה בקולנוע בבית התפוצות ובסמינרים של יד ושם.
שימשה ומשמשת כחברה בצוותי שופטים ולקטורים כמעט מדי שנה בפסטיבלים בארץ, בוועדות ציבוריות שונות בנושאי קולנוע ותיאטרון, כלקטורית ובוועדות קבלה באוניברסיטה.
ניצה גונן מתגוררת בתל אביב, גרושה ולה שני ילדים.
גלריית תמונות

"גאורגיה אהובתי", 2007
"דור שני", 1996
פנחס כהן גן, "הבונקר", 2003
"הצל של החיוך שלך", 1998
"ילדי התנ"ך", 2009
"צייד הנאצים האחרון", 2013
"צייד הנאצים האחרון", 2013
"חמוצים", 2006
יסמין לוי ב"לאדינו צעירה בת 500", 2007
פרויקטים בולטים > סרטי דרמה ועלילה

המלאכים של עומר - הפקה ועריכת תסריט. על זיהוי התעללות במשפחה. עומר בן השמונה, מוכה על ידי אביו. הפרשה מתגלה על ידי המחנכת של עומר שמחליטה לעשות מעשה. עם יורם חטב, נתי רביץ, מלי לוי, אסתי זקהיים, אורנה פיטוסי, שרה פון שוורצה, נטלי עטייה, אסתי קוסוביצקי. (30 ד') 2007. הופק עבור לשכת הפרסום הממשלתית והוקרן בהוט ופורומים ממלכתיים.
הצל של החיוך שלך - יזום, הפקה ועריכת תסריט. תסריט ובימוי: איתן ענר. דרמת טלוויזיה מאת איתן ענר. חייל בבסיס קשר סודי מתאהב בבחורה דרך קו האסור לשיחות פרטיות. עם צק ברקמן, נטלי עטייה, תומר שרון, ניר לוי, תומר יוסף, גילי שושן, אלברט אילוז (48 ד') 1998. הסרט שודר בקשת 1999 ובהוט מ-2006 עד 2008, שודר גם בyes.
סודות משפחה - בימוי, סרט קולנוע, על פי "שלפשטונדה" של יהודית קציר, סוד הקשור באהבתם האסורה של ריבי ובן דודה שאולי, בני ה-14, מתגלה לאחר 17 שנה. עם רומי אבולעפיה, מיכאל הנגבי, אלכס פלג, אלי כהן, גליה סודרי, מיכאל כורש (92 ד') 1998. הוקרן בבתי קולנוע לב ובערוצי הסרטים ב־HOT וב–yes.
כבשים - בימוי ועריכת תסריט. דרמת טלוויזיה. תסריט של ראובן מירן ע"פ הסיפור "ענבלים" מאת אמנון שמוש עם נתי רביץ, מכרם ח'ורי, אביטל דיקר, הלל נאמן. וטרינר ישראלי מצליח הגר ועובד בחו"ל נקרא לארץ לנסות למצוא מרפא למחלת כבשים, הוא שב לקיבוצו המאמץ וזכרונות ילדותו צפים. (50 ד') 1995 שודר בטלעד וב־yes.
מי יצלצל קודם - בימוי ותסריט, דוקו-דרמה על יחסים בין ילד לאח בוגר, עם גיא פינס ואייל ברטונוב 1978, שודר בערוץ 1, 1978.
שם נרדף - יזום, עריכת תסריט ובימוי. תסריט: עליזה אולמרט וסביון ליברכט. הפקה: חיימון גולדברג - טלעד. דרמת טלוויזיה אולפנית מאת סביון ליברכט ועליזה אולמרט. אם משאירה לאחר מותה קלטת וידאו לילדיה ובה מגלה סוד מימי השואה. עם נתן דטנר, שמואל וילוז'ני, עדנה פלידל, מרדכי בן זאב, מירב גרי, גילי בן אוזיליו (59 ד'). שודר בערוץ 1 1989.
כידונים ואורכידיאות - בימוי, דרמת טלוויזיה מאת סביון ליברכט. יחסים בתוך משפחה ישראלית. עם אסי דיין, ריקי גל, יואב צפיר, אמנון פישר (50 ד') 1991. שודר בערוץ 1.
משולש וכל היתר - בימוי ועריכת תסריט, קומדיה רומנטית אולפנית מאת צביקה קרצנר. אמנון מתכוון להודיע לאשתו שהוא עוזב אותה לטובת אישה אחרת אך זו מקדימה אותו בווידוי על אהבתה לצחי הסופר. עם יגאל נאור, שרגא הרפז, ליאת גורן, ענת עצמון (42 ד') 1989. שודר בערוץ 1.
סיפורים קטנים מהספר הגדול - דרמות לילדים. תסריט (עיבוד לסיפורים) ובימוי (עם השחקנים, חלק עם בובות) כמו: דירה להשכיר (לאה גולדברג), השליט וצלו, טוסברהינדי הגיבור, חיוכו של הדחליל חליל, בייגלה, מעשה בשלושה אגוזים, מחבואים בלב היער ועוד. שודר בטלוויזיה החינוכית ובערוץ 1 (1984-1980).
דף מספר - דרמות לילדים ונוער. עיבוד מסיפורים ובימוי כמו הסנדלר העני והמלך, הרפתקה בקיבוץ, מעשה בצייר, הדגל (שלום עליכם) ועוד רבים. שודר בטלוויזיה החינוכית ובערוץ 1 (1984-1977).
סולו - יוצרת הסדרה ובמאית. סדרת דרמה לימודית לנוער על כלי נגינה. ספי ריבלין, מעתיק תווים חולמני מפנטז שהוא במרכז אירועים חשובים בהם לוקחים חלק הרכבי מוזיקה שונים. בהשתתפות מיטב השחקנים ונגנים מהפילהרמונית. (11 פרקים 25 ד' כל פרק) 1977, שודר בטלוויזיה החינוכית ובערוץ 1.
פרויקטים בולטים > בימוי מוזיקה

במאית של עשרות רבות של קונצרטים ואופרות בהרכבים גדולים ומגוונים, עם התזמורת הפילהרמונית הישראלית ואחרות, עם המנצחים - זובין מהטה, קורט מזור, ג'יימס לוויין, פנחס צוקרמן, הוזוואה, יצחק פרלמן, ג'וזפה סינופולי, יונאיצ'י הירוקמי, דניאל בארנבוים, אשר פיש, דן אטינגר, לורנס פוסטר ועוד רבים.
במאית סרטים, תוכניות וסדרות בנושאי מוזיקה קלה, ג'אז וקלאסית וכן קליפים והופעות של זמרים ישראלים ביניהם אריק איינשטיין, יזהר כהן, יהודית רביץ, אהוד בנאי, ירדנה ארזי, יהודה פוליקר ועוד.
במאית של כתבות רבות בנושאי מוזיקה קלה וקלאסית לתוכניות תרבות ואקטואליה.
פרויקטים בולטים > בימוי סרטים בנושא מוזיקה ומחול

נביאים - תסריט, בימוי וקו-הפקה. סרט תיעודי על תהליכי ההצגה "צור וירושלים" מאת מתתיהו שוהם שבה המשתתף הראשי היא תזמורת סימפונית על הבמה ומתחקה אחר דרכי עבודתו של הבמאי יוסי יזרעאלי. בהשתתפות: השחקנים יונה אליאן, עודד תאומי, גיל פרנק, שלמה בר-שביט, אוהד שחר וזמרת האופרה שרון רוסטורף (52 ד') 2004 שודר בטלוויזיה החינוכית, ערוץ 2 וערוץ 23.
מקומשהו - בימוי במולטי קאמרה, וידאו דאנס, עם להקת המחול הקיבוצית (38 ד') 1996. שודר בטלוויזיה החינוכית, ערוץ 2 וערוץ 23
חלומות בכתונת משוגעים - תסריט, בימוי והפקה, סרט תיעודי היוצא בעקבות "יוסף" אופרה ראשונה בעברית (49 ד') 1995
אותלו - תסריט ובימוי. סרט תיעודי בעקבות האופרה אותלו בקיסריה 1996.
באים מאהבה - בימוי והפקה. סרט תיעודי המתאר את הפרויקט לנוער מוזיקלי, של יצחק פרלמן, הכנר והמנצח, ואשתו. 50 ד'. 2000 שודר בטלוויזיה החינוכית, ערוץ 2 וערוץ 23
מנדלסון חוזר לליפציג - תסריט ובימוי. סרט תיעודי המלווה חברי טריו ישראלי המחפשים את דמותו של מנדלסון בלייפציג תוך כדי צילומם בקליפים ברחובות לייפציג ומוצאים את ממלא מקומו קורט מאזור. (50 ד') 1994 שודר בערוץ 1 ו-VDR גרמניה
מוזיקה וילדים - מראיינת ובמאית. תוכנית עם המלחין אנדרה היידו. ראיון, קטעי קונצרטים ותיעוד מחיי המלחין. 1991.
תוצרת הארץ - ייזום פיתוח ובימוי, תוכנית שירים ומערכונים עם אריק איינשטיין ומוני מושונוב (50 ד') 1986. שודר בטלוויזיה החינוכית ובערוץ 1
פרקי בארוק - בימוי, סדרה מוזיקלית בת שישה פרקים על באך ובני דורו בהנחיית אריה ורדי ותזמורת (30 ד' לפרק) 1985. שודר בטלוויזיה החינוכית.
כיתת אמן - צילום מוזיקאים גדולי שם בכיתות אמן במרכז למוזיקה במשכנות שאננים ירושלים 1980–1986.
פגישה עם מלחין - בימוי. סדרה תיעודית על מלחינים מפורסמים ובהשתתפות נגנים רבים. 1979
נעמי שמר וידידיה מרחוב האוניברסיטה - עיצוב הסדרה ובימוייה. נעמי שמר שרה עם הרכבים שונים ומספרת על חוויות סביב שיריה. 1979.
פרויקטים בולטים > בימוי קונצרטים ואופרות

רשימה חלקית (1980 – 2006)
כאבן הניצבת - מאת פול מקרטני עם להקת קצב, מקהלה בת 400 איש והתזמורת הפילהרמונית היכל התרבות עם 12 מצלמות מנותבות.
המשיח - בימוי והפקה. אורטוריה מאת גאורג פרידריך הנדל בכנסיית הדורמיציון עם קולגיום באך יפן בניצוח מסקי סוזוקי. שעה וחצי 2000 שודר ברשת.
ששים שנה לפילהרמונית - צילום הקונצרטים של האירוע בהיכל התרבות בניצוח זובין מהטה 1996.
חמישים שנה לפילהרמונית - צילום הקונצרטים של האירוע בניצוח זובין מהטה בבריכת הסולטן, בכיכר רבין ובהיכל התרבות, 1986.
טיל אולשפיגל מאת ריכרד שטראוס עם התזמורת הפילהרמונית בניצוח זובין מהטה.
הרקוויאם מאת ברליוז בבנייני האומה עם תזמורת רשות השידור ולהקת המורמונים.
באבי יאר מאת דמיטרי שוסטקוביץ' עם התזמורת הפילהרמונית בלווית יבטושנקו כקריין.
הסימפוניה הפנטסטית מאת ברליוז.
הסימפוניה הרביעית מאת צ'ייקובסקי בניצוח יצחק פרלמן.
קונצ'רטו לכינור ותזמורת מאת פליקס מנדלסון.
לאונורה הפתיחה מס' 3 מאת לודוויג ואן בטהובן.
קונצ'רטו לקלרינט מאת מוצרט.
גאלופ מתוך הליצנים מאת קבלסקי.
1812 מאת צ'ייקובסקי בכיכר רבין בלווית תותחים וזיקוקין.
קונצ'רטו לפסנתר מס 1 מאת סרגיי פרוקופייב.
קונצ'רטו לכינור ברה מז'ור מאת ואן לודוויג בטהובן.
קונצ'רטו לפסנתר מס' 4 בסול מז'ור מאת ואן לודוויג בטהובן.
הקונצ'רטו הברנדנבורגי מס' 4 מאת יוהאן סבסטיאן באך.
שיר השירים מאת מרדכי סתר עם תזמורת רשות השידור ושתי מקהלות.
טריו פיציקטו פולקה מאת שטראוס.
מולדבה מאת סמטנה, 1996.
קונצ'רטו לכינור ולתזמורת בפה במול מאת פליקס מנדלסון עם התזמורת הקאמרית.
קרנבל החיות מאת סן סאנס.
תרועה לישראל מאת פאול בן-חיים.
העטלף מאת יוהאן שטראוס.
רונדו קפריצ'יוזו מאת סן סנס עם שלמה מינץ.
הסימפוניה השמינית מאת גוסטב מאהלר.
הסימפוניה השישית מאת גוסטב מאהלר.
רביעיית פסנתר במי מז'ור מאת אנטונין דבוז'אק.
מחולות – הנסיך איגור מאת בורודין.
אדג'יו ורונדו מאת מוצרט כינור וניצוח יצחק פרלמן.
הסימפוניה השלישית הארואיקה מאת בטהובן.
קונצ'רטו לכינור ותזמורת מס' 5 מאת מוצרט.
קונצרט היצירות שנוגנו באושוויץ על ידי תזמורת הנשים של אלמה רוזה.
הסימפוניה התשיעית הגדולה מאת פרנץ שוברט.
הסימפוניה התשיעית מאת בטהובן.
הסימפוניה החמישית מאת בטהובן.
עיבודים תזמורתיים מג'אז על ידי לאלו שיפרין: Brush Strokes, Brazilian Impressions, Worlds In Eighty The City Around Sketches of Miles.
עיבודים תזמורתיים מג'אז על ידי דידי בריג'ווטר (אנ'): לבי שייך לאבא, Airway To The Stars.
האופרה יוסף מאת יוסף טל באופרה הישראלית.
האופרה נורמה מאת בליני.
האופרה אותלו מאת ג'וזפה ורדי.
האופרה האלמנה העליזה מאת פרנץ להאר.
האופרה לוצ'יה די למרמור מאת גאטנו דוניצטי.
האופרה לה בוהם מאת ג'אקומו פוצ'יני בניצוח ג'וזפה סינופולי.
האופרה נורמה מאת וינצ'נצו בליני.